Covid-19: Kubaanse dokters in SA uit kwarantynMediese professionele persone van Kuba kom in Suid-Afrika aan (Foto: Elmond Jiyane/GCIS) Die 217 mediese kundiges van Kuba wat einde verlede maand na Suid-Afrika gestuur is om die land te help in sy stryd teen die Covid-19-pandemie, het hul kwarantyntydperk by ŉ fasiliteit in Pretoria voltooi. Die professionele span mediese kundiges sal nou na verskillende dele in die land ontplooi word, waar hul hulp met Covid-19-pasiënte ingespan sal word. Luidens ŉ verklaring deur die Kubaanse ambassade in Suid-Afrika is die spanlede vir ŉ tydperk in Kuba en daarna ook in Suid-Afrika in kwarantyn geplaas. Hulle is dus nou slaggereed om moue op te rol en hulp te verleen waar nodig, het die ambassade verseker. Die ambassade het egter geen woord gerep oor mediaberigte dat 27 lede van dié groep intussen positief getoets het vir die nuwe koronavirus nie. Maroela Media het self die departement van gesondheid die afgelope week verskeie kere genader vir kommentaar rakende dié berigte, maar die departement het geen ag hierop geslaan nie. Maroela Media het vroeër berig pres. Cyril Ramaphosa het pres. Díaz Canel Bermúdez van Kuba versoek om die span mediese kundiges na Suid-Afrika te stuur. Mediese professionele persone van Kuba kom in Suid-Afrika aan (Foto: Elmond Jiyane/GCIS) “Dit was vir ons ŉ morele plig om dadelik te reageer op die versoek om hulp om saam met ons Suid-Afrikaanse broers en susters hierdie vreeslike virus die hoof te bied. Net soos ons saam, Suid-Afrikaners en Kubane, teen die apartheidsregime geveg het, sal ons saam die pandemie aandurf en oorkom,” lui die verklaring. Die groep van 217 kundiges bestaan uit die volgende: – kenners in epidemiologie, biostatistiek en openbare gesondheid; – algemene praktisyns om leiding te gee in deur-tot-deur-toetsing en om plaaslike gesondheidswerkers by te staan op gemeenskapsvlak; – gesondheidsorgtegnologie-ingenieurs om bystand te lewer om die inventaris en ontplooiing by te werk en verouderde mediese toerusting te herstel; en – kenners wat tegniese bystand kan lewer in samewerking met plaaslike kenners. Dié kenners sal Suid-Afrika na bewering honderde miljoene rande kos.